text: Tønder klar til at hylde sine håndboldhelte
  19 april 2016 kl. 08.59
  Efter den dramatiske oprykningskamp mandag aften bliver de lokale helte i dag fejret af byen.
  Tønder er i dag på den anden ende og trækker i festtøjet for at ønske de lokale håndboldherrer tillykke med, at de i den kommende sæson spiller i den bedste række.
  Sejren i går har fået rigtig mange til at gå rundt med løftede arme. Det gælder også tøjhandler Frank Hoff.
  -Det er jo fantastisk, at vi kommer på landkortet . At det så sker på den her måde, hvor vi viser masser af vilje og fight, det er bare super, siger Frank Hoff til TV SYD.
  Frank Hoff vurderer, at håndboldsuccesen kan få stor betydning for byen og området. Især den positive medieomtale er vigtig.
  -Nu har vi vist, at vi godt kan selv herovre vestpå, siger Frank Hoff.
  Klokken 16 står borgmester Laurids Rudebeck klar på rådhuset og vil tage imod spillere, ledere og klubbens trofaste supportere.
  